**Beszámoló**

**Kardoskút Község Önkormányzatának Képviselő-testülete részére, a Móra Ferenc Közösségi Színtér működése napirendi ponthoz.**

Tisztelt Képviselő-testület!

A 2022. évi beszámolóm óta eltelt egy év történéseiről az alábbiakban adok számot.

Az eltelt egy év igen tartalmas, programokban bővelkedő esztendőnek bizonyul a közművelődés területén. A tavalyi év végi programok rendben lezajlottak, illetve az ez év januárjában elfogadott éves programtervnek megfelelően a betervezett rendezvényeink és események is megtartásra kerültek, egy kivétellel. A Kihívás Napja országos sporteseményre nem neveztünk be, mert május végén több helyi rendezvényre is sor került községünkben azokban a napokban.

Összességében visszatekintve elmondhatom, hogy rendezvényeink saját szervezésben valósulnak-valósultak meg. A helyi egyesületek számának növekedésével egyre több civil szervezet kapcsolódik be a községi programok megvalósításába. Emellett tapasztalható az önálló egyesületi programszervezés is.

Személyi változások a közösségi színtérben: a nyugdíjba vonult kolléganő helyébe 8 órában munkatörvénykönyves kolléga került véglegesítésre takarító-gondnoki munkakörbe. Az ő munkáját segíti illetve helyettesíti 2023 márciusa óta az önkormányzat 6 órás foglalkoztatottja.

Működő csoportjaink: egészségmegőrző gerinctorna, aerobic csoport, nyugdíjas klub, színjátszó csoport.

Az edzőterem hétköznapokon díjmentesen áll rendelkezésre a lakosság részére. Az idei regisztráltak száma: 30 fő.

Könyvtári órák keddtől péntekig biztosítottak az olvasók és a könyvtárlátogatók részére. A községi könyvtár a Békés Megyei Könyvtárral együttműködésben látja el feladatát. Új könyvekkel gyarapodunk időről időre, illetve a rendezvényeinkhez is kapunk kérésemre a könyvtári normatívából programokat, előadásokat. A beiratkozott olvasóink száma 40 fő minden korosztályból, de főként a felnőttek a rendszeres kölcsönzők. Napilapokat és színes magazinokat is lehet helyben olvasni, mert előfizetéssel rendelkezünk 8 újságra.

A közösségi színtér helyiségeit terembérleti díj ellenében adjuk ki termékárusítóknak. Kevés számban járnak hozzánk vásározók, az idén összesen 10 vásárnak adunk-adtunk helyet.

A családi eseményekre a helyi lakcímkártyával rendelkezők a terembérleti szabályozás szerint díjmentesen kapják meg a termet, közüzemi hozzájárulás ellenében.

A legnépszerűbb az udvari ifjúsági helyiség, amit az idén 9 alkalommal adtunk ki, 5 család vette bérbe.

A nagytermet 4 alkalommal bérelték, 3 helyi család díjmentesen, 1 vidéki család terembérleti díj megfizetésével.

A benti klubtermet 2 helybéli család kérte családi eseményeinek lebonyolításához.

Az olvasókört az idei évben 2 alkalommal kérték családi esemény megtartására. A turisztikai egyesület több alkalommal vette díjmentesen igénybe rendezvényeikhez és kiránduló csoportok fogadására.

A közösségi színtér ad helyet a Magyar Vöröskereszt helyi szervezetének a véradások megtartásához, a helyi egyesületeknek tagsági megbeszéléseihez, rendezvényeikhez, alkalmanként nagyobb közgyűlésekre a Kardoskúti Zrt.-nek illetve téli időszakban a történelmi egyházak közösségi alkalmaihoz.

Az idei évben a szennyvíz elvitelét végző magánvállalkozó májusban és szeptemberben is emelte a szolgáltatás árát. Emiatt a terembérleti szabályozásban kérném módosítani a közüzemi hozzájárulásnál, hogy ne konkrét összeget írjunk, hanem %-os hozzájárulást szabjunk meg, mert a szolgáltatás ára sajnos változó lett. A 0-20 fő közötti vendégszám esetében az eddigiekben nem kértünk hozzájárulást a kisebb fogyasztás miatt. A 21-50 fő között bruttó 11.000.- Ft volt meghatározva, javaslom, hogy a 11.000 Ft helyett a mindenkori szolgáltatási díj 50%-át használjuk fizetendő mértékként. 51 fő feletti vendégszámnál a teljes szippantási összeg a fizetendő, azaz 100%-os hozzájárulási díjként kellene szerepeltetni.

Az egyéb fizetendő közüzemek díjai továbbra is a mindenkori aktuális szolgáltató által kiközölt intézményekre vonatkozó díjszabások, amit folyamatosan figyelemmel követünk.

A tavaly októberi beszámolóm után - a 2022. év utolsó felében - eredményesen megrendezésre kerültek az alábbi programok:

Az őszi szünetben a XVI. Tökfaragó buli, amely minden korosztály számára kedvelt hagyományos kézműves programunk.

Novemberben a Katalin-Erzsébet bálra vártuk a vendégeket, a közalapítvány a jótékonysági cél kapcsán a közalapítvány volt a főszervező, a motoros egyesület és a Főnix kulturális egyesület tagjai is közreműködtek, a bevétel az önkormányzat jótékonysági célkitűzéséhez, az iskolaépület felújításához járult hozzá.

November végén a turisztikai egyesület szervezésében az András-napi disznótornak adtunk helyet.

Decemberben Mikulás ünnepséget tartottunk, ahol a Magyar Földgáztároló Zrt. ajándékcsomagjait oszthattuk ki a műsoros alkalmon.

Az adventi időszakban minden vasárnap meggyújtottuk a községi koszorún a gyertyát, amelyeken műsorral kedveskedett az érdeklődőknek a fiatalság, a nyugdíjas klub, az önkormányzati dolgozók és a színjátszók. Községi karácsonyi ünnepséget is szerveztünk, műsorral, kézműveskedéssel a lakosság minden korosztálya számára.

Decemberben az idősek napi csomagosztás koordinálásban is részt vállaltunk kollégáimmal, majd a 2022. évet a szilveszteri mulatsággal zártuk.

2023-ban az év eleje a csoportfoglalkozások összejöveteleivel kezdődött, illetve az egyes helyi egyesületek év eleji megbeszéléseiket tartották meg.

Lakossági kezdeményezésre heti rendszerességgel felnőtt tánctanfolyam kezdődött január végétől március közepéig, amely a Kardoskúti Faluszépítő és Turisztikai Egyesület által szervezett jótékonysági bálon való közreműködéssel zárult, április 22-én. A jótékonysági bálhoz díjmentes használatot biztosított az önkormányzat.

Februárban megrendeztük a községi farsangi mulatságot, majd a februári jótékonysági bálat, amelyet a közalapítvány bonyolított le a motoros egyesület, a Főnix Kulturális egyesület tagjainak részvételével.

Márciusban a helyi nyugdíjas klub nőnapi vacsorás rendezvénye került megszervezésre, mint hagyományos program.

A nemzeti ünnep alkalmából a Hősök Emlékművénél a községi megemlékezést tartottunk.

Áprilisban az Oncsa háznál Húsvétváró programot szerveztünk közösen az Oncsa Házért Egyesülettel. 14-én a Déryné Programnak köszönhetően egy színi előadást láthattunk vetítés formájában, ahová a főszereplők személyesen is eljöttek.

Májusban a turisztikai egyesületnek helyet adtunk az Olvasókörnél a Majális megszervezéséhez, majd másnap zongoraestet tartott Vozár Márton a nagyteremben.

Májusban a Hősök napja, a Gyereknap és a Pünkösdi Szalonnasütést tartottuk meg.

Júniusban a Nyárindító zenés esttel elindultak a nyári programjaink. Pusztaközponton megrendezte a turisztikai egyesület a Pusztatalálkozót. Egy új rendezvény, a Szent Iván napi program is megrendezésre került több helyszínen Iván napkor, amelyben 6 helyi egyesület vett részt. Sok helyi vendég részvételével sikeres lett az Oncsa ház kezdeményezése.

Júliusban az év egyik legjelentősebb eseménye, a Falunap került megrendezésre, amely tartalmas egész napos kikapcsolódást nyújtott.

Július utolsó hetében kezdtük meg a kéthetes Erzsébet Napközi tábort Török Attila és jómagam közreműködésével, amely 21 általános iskolás korúnak nyújtott tartalmas egésznapos elfoglaltságot.

Augusztusban a helyi nyugdíjas klub meghívására nyugdíjas járási találkozót szerveztünk, ahová 150 környékbeli nyugdíjas érkezett 8 klubból és egyesületből. A tervezett nyárzáró programunkat a helyi motoros egyesületnek adtuk át, a szervezésben és lebonyolításban részt vettünk az utolsó hétvégén.

Szeptemberben az országos szintű Kardoskúti Nyugdíjas Vers- és Prózaíró Pályázat díjkiosztó ünnepségét és a Kardoskúti Antológia átadóját tartottuk meg. Szeptember hónap közepén a Fehértó Napja lebonyolításában vettünk részt kollégáimmal a nemzeti parkkal együttműködve. A rendezvény minden évben színvonalas és általában 2-3 ezer vendéget vonz településünkre.

Szeptember utolsó hétvégéjén a községi idősek napja műsoros-ebédes összejövetelére vártuk a helyi időskorú lakosságot.

Októberben a turisztikai egyesület szervezett Szüreti bálat, amelyhez díjmentesen biztosítottuk a rendezvény helyszínét.

Jelen beszámolóm elkészítésének hetében nemzeti ünnepre kerül sor a Hősök Emlékművénél, ahol a helyi óvodások is részt vesznek, az önkormányzat kollektívája versekkel színesíti az óvodavezető ünnepi beszédét.

Az év további programjait, eseményeit az elfogadott éves terv szerint szeretnénk megvalósítani.

A Nemzeti Művelődési Intézet 2023 szeptemberében megkereste az önkormányzatot, hogy a Térségi Kulturális Programban vegyen részt településünk. Ez jelenleg egy mintaprogram, az országban 45 helyen indult el 2023-ban. Egy on-line kérdőíves felméréssel kezdődött a program a napokban, amelynek kiértékelése alapján térítésmentesen tudunk a közeljövőben kulturális programokra, szolgáltatásokra pályázni. A program a nagyobb rendezvények esetében (pl. folklórgálák vagy színi előadások) főként más településekkel való közös együttműködésre sarkall. Emellett helyi kis klubok, foglalkozások megvalósulását is segítik, de előzetesen kulturális célú kirándulások szervezését is megemlítették a sok más mellett. Várjuk a felkínált program és kulturális lehetőségeket a pályázáshoz, ennek alapján tudjuk majd a jövő évi rendezvényeinket is tervezni. Ehhez szorosan kapcsolódik, hogy a jövő évi programterv elkészítéséhez - a község évtizedes hagyományokkal rendelkező programjainak dátumainak pontosítása után - szeretnék minden helyi civil egyesületi vezetővel közös megbeszélést tartani, hogy együtt, előre meg tudjuk beszélni a 2024. évi terveket illetve időpontokat összeállítani.

Bízom benne, hogy részletes tájékoztatással szolgáltam a tisztelt Képviselő-testület részére az elmúlt egy év munkájáról. Amennyiben kérdés merül fel, arra személyesen az ülésen válaszolok.

Kardoskút, 2024. október 16.

Vargáné Neller Borbála Tünde, sk.

művelődésszervező